
PËR DELEGIMIN E PËRKOHSHËM TË KOMPETENCËS PËR MBIKËQYRJEN E VEPRIMTARISË ADMINISTRATIVE TË AGJENCISË SË MENAXHIMIT TË GARANCIVE DHE KREDIVE TË PAKTHYERA

Në mbështetje të pikës 4, të nenit 102, të Kushtetutës së Republikës së Shqipërisë, të neneve 28 dhe 29, të ligjit nr. 44/2015, “Kodi i Procedurave Administrative i Republikës së Shqipërisë”, të neneve 11, 22 dhe 23, të ligjit nr. 90/2012, “Për organizimin dhe funksionimin e administratës shtetërore”, të germës “d”, të nenit 28, të ligjit nr. 9000/2003, “Për organizimin dhe funksionimin e Këshillit të Ministrave”, si dhe të shkresës së Agjencisë së Menaxhimit të Garancive dhe Kredive të Pakthyera me nr. 3792 prot., datë 9.8.2024, “Kërkesë për orientim dhe marrje masash”, 
 
URDHËROJ:

[bookmark: _GoBack]1. Delegimin e përkohshëm të kompetencës për ushtrimin e mbikëqyrjes së veprimtarisë administrative të Agjencisë së Menaxhimit të Garancive dhe Kredive të Pakthyera (AMGKP), z. Besmir Beja, Sekretar i Përgjithshëm, në Ministrinë e Financave, deri në emërimin e titullarit të AMGKP-së, sipas legjislacionit në fuqi.
2. Z. Besmir Beja, Sekretar i Përgjithshëm, në Ministrinë e Financave, ngarkohet të ushtrojë të drejtat e zyrtarit përgjegjës për mbikëqyrjen e Agjencisë së Menaxhimit të Garancive dhe Kredive të Pakthyera (AMGKP), në zbatim të dispozitave ligjore në fuqi.
3. Delegimi i kompetencës fillon me hyrjen në fuqi të këtij urdhri dhe mbaron me shfuqizimin e tij.
4. Ngarkohet z. Besmir Beja, Sekretar i Përgjithshëm, në Ministrinë e Financave, Agjencia e Menaxhimit të Garancive dhe Kredive të Pakthyera për zbatimin e këtij urdhri, si dhe Drejtoria e Menaxhimit të Burimeve Njerëzore, në Ministrinë e Financave, për komunikimin e tij.
Ky urdhër hyn në fuqi menjëherë dhe botohet në Fletoren Zyrtare. 

